  Туспуктэм: Удмуртиысь тӧролэн но кивалтэтлэн пресс-службазы Анжелика Тихонова корреспондент 2022-тӥ арын гудырикошкон толэзе Удмуртиын «Культура» йӧскалык ӵектос улсын кык модельной библиотекаос усьтӥськозы. Соос Эгра каргуртын но Камбарка ёросысь Кама черкогуртын интыяськозы. Со сярысь элькун тӧролэн но кивалтэтлэн пресс-службазы ивортӥз. Эграысь ёрос лыдӟетъюртын лэсьтӥськисьёс вань укнооссэ, ӧсъёссэ воштӥзы ни, висъетъёссэ сэрттӥзы, борддоръёссэ штукатуркаен шобыртӥзы, выжезлэсь оглюкетсэ плиткаен тыризы. Али вӧлдэтсэ, корказьзэ воштон но пандус пуктон борды кутско. Библиотекаез тырмытон уж но мынэ: ужъюртэ 3 сюрс 700-лэсь трос книгаос, компьютеръёс но полиграфи техника, тазалыксыя сюбегатэм быгатонлыкъёсын адямиослы тупатэм тӥрлык, программаос но мебель басьтӥзы ни. Модельной лыдӟетъюртлэн выль форматэз пӧртэм куронъёсын адямиослы туала мер инты кылдытон понна малпамын. Выльдэм библиотекаын лыдӟиськыны но компьютерен вырыны, нимаз, группаен ужаны но ужрадъёс ортчытъяны интыос луозы. Озьы ик юртлэсь котырзэ но умоятозы. Машинаосты, велосипедъёсты пуктылыны интыос радъялозы, скамьяос, югдытӥсь юбоос пуктозы, сяськаос мерттозы. Интывыл шутэтскыны но ульчаын ужрадъёс ортчытъяны кутӥськоз. Камаысь лыдӟетъюртын та дыре лэсьтоно тупатъян ужъёсты быдэстӥзы, шунтӥсь радиаторъёсты воштӥзы. Озьы ик чебер мебель, оргтехника, интерактивной тӥрлык (выж, доска, мульти-тач ӝӧк, мульт-студия), песочница, ӝӧквыл шудонъёс но 3 сюрс 400 пала выль книгаос басьтӥзы. Ӧжытэзтэк ваньзэ электрон каталоге пыртӥзы ни. Та дыре библиотекаын ужасьёс волонтёръёсын ӵош интерактивной тӥрлыкен тодматско, книгаосты ӝажыосы пуктыло. Ужъюртын адямиез тодмась широкополосной интернет ужалоз. Пусъём, элькунын йӧскалык ӵектос улсын 12 модельной библиотекаос усьтӥзы ни.  Тодэ вайытом, 2021-тӥ арын Удмуртиын лулчеберет удыслы 380 миллион манет котыр коньдон висъязы. Тегъёс: Удмуртия Эгра Камбарка книгаос йӧскалыкӵектосъёс  